Ministrul estonian al afacerilor externe, la conferinţa New Strategy Center: "Acum vedem lupta între democraţii şi autocraţii".
Liimets a declarat că Rusia a încălcat toate acordurile internaționale și a provocat schimbarea mediului de securitate european. Bogdan Aurescu a transmis că masacrul de la Bucha, din Ucraina, este doar responsabilitatea Rusiei. Liderii militari ai NATO trebuie să elaboreze planuri privind transformarea Alianței.
Eva-Maria Liimets, ministrul estonian al afacerilor externe, a participat, alături de ministrul român al afacerilor externe, Bogdan Aurescu, la conferinţa New Strategy Center, "Facing the Russian aggresion in Ukraine. How can we build a more resilient NATO Eastern flank, from the Baltic to the Black Sea", unde au discutat despre principala ameninţare la adresa securităţii europene: Rusia.Întrebată de către Dr. Antonia Colibăşanu, moderatorul conferinţei NSC, cu ce ne confruntăm astăzi când vorbim despre pericolul din est şi care sunt temerile europenilor faţă de Rusia, ministrul Eva-Maria Liimets, a declarat: "Din punctul nostru de vedere, situaţia de securitate este schimbată pentru că Rusia a încălcat toate acordurile internaţionale, a încălcat bazele fundamentale ale arhitecturii europene de securitate şi nu mai avem încredere în Rusia. Trebuie să continuăm să ne întărim apărarea şi securitatea, postura de securitate a NATO şi să întărim apărarea ţărilor noastre. Acum vedem lupta între democraţii şi autocraţii. Trebuie să continuăm să ne concentrăm asupra apărării valorilor noastre democratice în lupta împotriva Rusiei".La aceeaşi întrebare, ministrul Bogdan Aurescu a continuat: "Pentru noi este foarte important să ne unim şi să facem tot ceea ce putem să oprim acest război ilegal al Rusiei împotriva Ucrainei. Acesta este unul dintre cele mai sumbre momente ale istoriei noastre recente, nu doar pentru Ucraina, ci pentru regiunea noastră, pentru securitatea europeană, pentru securitatea euroatlantică. Are consecinţe globale. Această agresiune a arătat ce poate face Rusia regiunii noastre. Am condamnat această agresiune ilegală din prima zi şi, bineînţeles, ce am văzut ieri, masacrele din Bucha şi alte oraşe din Ucraina, sunt înspăimântătoare. Permiteţi-mi să fiu clar. Masacrul din Bucha este responsabilitatea Rusiei. Toate aceste crime au fost comise când această zonă era sub ocupaţia ruşilor. Trebuie să facem tot ce putem pentru a opri acest război ilegal împotriva Ucrainei şi să facem ce putem ca cei responsabili pentru acest masacru să fie traşi la răspundere în faţa justiţiei. De aceea, împreună, atât Estonia, cât şi România şi alte ţări au sesizat Curtea Penală Internaţională pe 2 martie şi am cerut procurorilor ICC să înceapă o investigaţie privind crimele de război, genocidul şi crimele împotriva umanităţii comise pe teritoriul Ucrainei. Ce am văzut ieri este doar o confirmare că am avut dreptate (n.r. cu privire la crimele comise în Ucraina), iar acest lucru este regretabil"."Trebuie să continuăm eforturile, să adoptăm noi sancţiuni la nivelul UE, să continuăm eforturile noastre la nivelul NATO pentru a consolida apărarea pe flancul de est. Deciziile luate recent la summitul NATO pe 24 martie au fost foarte importante, crearea a patru noi grupuri de luptă, inclusiv unul în România. Este o decizie importantă pentru că balansează prezenţa pe flancul de est, întăreşte apărarea noastră, însă, desigur, nu este de ajuns. De aceea, salutăm decizia NATO de a accelera procesul transformării NATO, luând în considerare această nouă realitate, care este mai periculoasă ca înainte. De aceea, liderilor militari ai Alianţei li s-a cerut să elaboreze propuneri pe care le vom discuta la summitul NATO din Madrid, din iunie", a adăugat ministrul Aurescu.New Strategy Center a organizat luni, 4 aprilie, conferinţa "Facing the Russian Aggression in Ukraine. How Can We Build a More Resilient NATO Eastern Flank, from the Baltic to the Black Sea?", la care au participat E.S. Bogdan Aurescu, Ministrul Afacerilor Externe al României şi E.S. Eva-Maria Liimets, Ministrul Afacerilor Externe al Estoniei. Dezbaterea a fost moderată moderată de Dr. Antonia Colibăşanu, Expert Senior Asociat al New Strategy Center.Discuţia a vizat atât invazia Rusiei în Ucraina şi impactul acesteia asupra securităţii regiunii Mării Negre şi a statelor baltice, eforturile depuse de ambele ţări pentru a sprijini Kievul în confruntarea cu armata rusă, cât şi procesul de consolidarea a Flancului Estic al NATO.